text: Nebbelunde Kirke
  
  publiceret: 2023-08-15 14:42:43+02:00
  Nebbelunde Kirke er en sognekirke, der ligger på en lille bakke midt i landsbyen.
  Kirkegården er omgivet af stakit og mure af marksten og kløvede kampesten. Hovedindgangen er fra det sydvestlige hjørne, og der er køreport på østsiden.
  Kirken består af et romansk kor og skib. Hertil er der bygget et gotisk våbenhus. Hele kirken er opført i munkesten.
  I dag står kirken i blank mur med synlige teglsten med røde tegltage.
  Den romanske kirke har på både korets og skibets hjørner svagt fremspringende murpiller, såkaldte lisener. Under taget har den på langmurene en hovedgesims, som har adskillige led og friser. Koret har under gavltrekanten en dobbelt rundbuet frise. Bortset fra mindre blændinger, dvs. murnicher, og et par små friser er både korets og skibets østlige taggavle glatte.
  I skibet har der oprindeligt været en dør mod syd og en mod nord. Den nordlige er i dag helt forsvundet, mens den sydlige rundbuede stadig er i brug, om end den er ændret. De romanske vinduer er i dag alle muret til, men hvor korets sydlige er forsvundet og dets nordlige er helt blændet, står de resterende som murnicher. Skibets vestlige gavl har til såkaldte stående fortandinger, der er meningen til aldrig opførte mure. De har utvivlsomt været tiltænkt et tårn, der skulle have samme bredde som koret. I gavlen ses også den tiltænkte åbning ind til tårnrummet, som i dag står blændet.
  Våbenhuset er fra den sene, gotiske del af middelalderen. Døren er senere blevet udvidet, og taggavlen med de mange buer, små og murede spir samt savskifter, dvs. friser hvor teglstenene har hjørnet udad, er ommuret. Det er angiveligt sket i renæssancen.
  Over skibets vestligste del blev der i 1828 opført et rytterspir. Dets ydersider er beklædt med brædder, og det har et pyramideformet tag.
  I 1859 fik kirken de nuværende, spidsbuede jernvinduer. Indtil 1896 stod kirken med rødkalkede mure med hvide gesimser, men i dette år blev dens ydermure afrenset.
  I det indre står kirken hvidmalet. Rummet bærer præg af de murede, hvælvede lofter fra den gotiske periode. I koret er der et krydshvælv, mens der ved samme tid i skibet blev bygget to ottedelte hvælv. På hver side af den romanske korbue sidder halvrunde nicher til middelalderlige sidealtre. Det nordlige er dog muret til.
  Kirkens indre har angiveligt i tidligere tider været helt dækket af kalkmalerier. På korets østlige væg bag altertavlen er bevaret en fremstilling af den hellige familie fra 1400-tallets sidste halvdel. Det er malet over det tilmurede østvindue. I midten sidder den hellige Anna på en bænk med den lille Maria med krone og bog på venstre arm og Jesusbarnet med glorie på højre.
  En række billeder, samtidige med korets, kom i 1908 til syne på skibets hvælv, men de blev overkalket igen i 1913.
  Kirkens middelalderlige inventar er repræsenteret ved den romanske døbefont af granit. Den har et dåbsfad fra omkring år 1575. Det er et sydtysk arbejde, hvor der i bunden ses en scene af bebudelsen.
  Alterbordets panel er fra den sene renæssance. Panelet er udført omkring år 1625. Forsiden har tre felter med rundbuede arkader. Heri er malerier af Moses med lovens tavler, Aron med offerkalken og David med harpen. Felterne adskilles af to mandlige og to kvindelige hermer, dvs. halvfigurer på halvsøjler. De kraftige farver er en genfremstilling af den oprindelige.
  Altertavlen er samtidig med alterbordets panel, og den er udført i samme værksted. Den arkitektoniske opbygning har søjler, hermer og diverse dekorative udskæringer. I den centrale del af tavlen er tre felter med malerier. Her er i midten afbildet nadveren, og til siderne ses Kristus på korset og opstandelsen. I toppen er et næsten kvadratisk maleri med en scene af dommedag. Altertavlen er beslægtet med tavlen i Nykøbing, Danmare og Skovlænge.
  Prædikestolen er fra restaureringen i 1859. Den består af fem fag med glatte, rundbuede felter.
  Kirkens bænke er lette i udtryk og har enkle, gavle med kannelurer, dvs. rifler. De er fra år 1859 og svarer til dem i Torslunde.
  I skibets vestlige ende er et pulpitur, dvs. et ophøjet galleri. Pulpituret har slanke balustre og søjler af støbejern. Herunder står kirkens orgel.